नई दिल्लीः भारतीय क्रिकेट टीम के पूर्व कप्तान, सीमित ओवर क्रिकेट टीम के सीनियर विकेटकीपर बल्लेबाज व लेफ्टिनेंट कर्नल (प्रादेशिक सेना) महेंद्र सिंह धोनी ने आज राष्ट्रपति रामनाथ कोविंद से देश का तीसरा सर्वोच्च नागरिक सम्मान पद्म भूषण हासिल किया। धोनी को ये सम्मान क्रिकेट में उनके बेहतरीन योगदान के लिए दिया गया है। ये दिलचस्प बात है कि आज ही के दिन 7 साल पहले महेंद्र सिंह धोनी ने मुंबई के वानखेड़े स्टेडियम पर एक शानदार छक्के साथ भारत को उसका दूसरा वनडे विश्व कप खिताब भी हासिल कराया था। माही के अलावा खेल जगत से बिलियर्ड्स व स्नूकर चैंपियन पंकज अडवाणी को भी ये पुरस्कार देकर सम्मानित किया गया जबकि अन्य क्षेत्रों को मिलाकर कुल 43 हस्तियों को सम्मानित किया गया। राष्ट्रपति भवन में आयोजित इस प्रतिष्ठित समारोह में धोनी सबसे खास अंदाज में नजर आए।